รัฐบาลไทย-ข่าวทำเนียบรัฐบาล-ครม.ผ่านมาตรการบริหารจัดการกำลังคนภาครัฐ พ.ศ.2566-70 ตรึงอัตรากำลังเพื่อควบคุมค่าใช้จ่ายบุคลากรของประเทศให้เป็นไปอย่างมีประสิทธิภาพ
วันอังคารที่ 14 มีนาคม 2566
14/03/2566
ครม.ผ่านมาตรการบริหารจัดการกําลังคนภาครัฐ พ.ศ.2566-70 ตรึงอัตรากําลังเพื่อควบคุมค่าใช้จ่ายบุคลากรของประเทศให้เป็นไปอย่างมีประสิทธิภาพ
ครม.ผ่านมาตรการบริหารจัดการกําลังคนภาครัฐ พ.ศ.2566-70 ตรึงอัตรากําลังเพื่อควบคุมค่าใช้จ่ายบุคลากรของประเทศให้เป็นไปอย่างมีประสิทธิภาพ
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 มี.ค. 66 ได้เห็นชอบมาตรการบริหารจัดการกําลังคนภาครัฐ พ.ศ. 2566-70 ตามที่คณะกรรมการกําหนดเป้าหมายและนโยบายกําลังคนภาครัฐ (คปร.) เสนอ และให้องค์กรกลางบริหารทรัพยากรบุคคลส่วนราชการในกํากับของฝ่ายบริหารและหน่วยงานของรัฐ นําหลักการและแนวทางมาตรการฉบับนี้ไปใช้เพื่อให้การกํากับควบคุมขนาดกําลังคนและค่าใช้จ่ายด้านบุคลากรภาครัฐเป็นไปอย่างมีประสิทธิภาพ
มาตรการบริหารจัดการกําลังคนภาครัฐล่าสุดนี้ มีการปรับปรุงเพิ่มเติมจากมาตรการปี 2562-65 เนื่องจากภาระค่าใช้จ่ายด้านบุคลากรประเทศยังคงสูงขึ้น สัดส่วนคําของบประมาณด้านเทคโนโลยีสารสนเทศเพิ่มขึ้นแต่ยังไม่ได้ถูกนําไปใช้ทดแทนกําลังคนได้อย่างมีประสิทธิภาพ บางหน่วยงานไม่ดําเนินการตามมาตรการบริหารจัดการกําลังคนภาครัฐอย่างเคร่งครัด จึงจําเป็นต้องดําเนินการอย่างจริงจังและเร่งด่วนในการตรึงอัตรากําลังคนภาครัฐไว้ระยะหนึ่ง เพื่อควบคุมกําลังคนและลดภาระค่าใช้จ่ายด้านบุคลากรของประเทศ ควบคู่ไปกับการปรับขนาดกําลังคนภาครัฐให้เกิดความเหมาะสม
น.ส.ไตรศุลี กล่าวว่า มาตรการบริหารกําลังคนภาครัฐฯ จะครอบคลุมบุคลากร ประกอบด้วย ข้าราชการ(ไม่รวมข้าราชการทหาร) พนักงานราชการ ลูกจ้างประจําและลูกจ้างชั่วคราว โดยกําหนดหลักเกณฑ์สําหรับการจัดสรรอัตราว่างจากผลของการเกษียณอายุ ในกรณีข้าราชการพลเรือน ช่วงปี 2566-67 ให้ตรึงอัตรากําลังไม่เพิ่มกรอบอัตรากําลังตั้งใหม่ในภาพรวม โดยชะลอการทดแทนอัตราว่างการผลการเกษียณอายุด้วยกรอบอัตรากําลังพนักงานราชการ จากนั้นปี 68-70 ให้จัดสรรอัตราตามขนาดของส่วนราชการต่อไป และเพิ่มเงื่อนไขว่าไม่ควรมีตําแหน่งว่างเกินร้อยละ 5 ของกรอบอัตราข้าราชการทั้งหมด
กรณีข้าราชการครูและบุคลากรทางการศึกษา ในกลุ่มบุคลากรตําแหน่งซึ่งมีหน้าที่เป็นผู้สอนไม่มีการตรึงอัตรากําลัง แต่ได้ปรับเงื่อนไขหรือเพิ่มการพิจารณาจัดสรรอัตราที่ว่าง แต่กลุ่มบุคลากรทางการศึกษาอื่นที่คณะกรรมการข้าราชการครูและบุคลากรทางการศึกษา(ก.ค.ศ.) กําหนดเป็นประเภทวิชากรและตําแหน่งประเภททั่วไปให้ดําเนินการเดียวกับข้าราชการพลเรือน
น.ส.ไตรศุลี กล่าวว่า สําหรับข้าราชการตํารวจ การจัดสรรอัตราว่างยังคงเป็นไปตามเงื่อนไขปี 2562-65 แต่ให้สํานักงานตํารวจแห่งชาติ (ตช.) ตรึงอัตรากําลังโดยบริหารอัตรากําลังที่มีอยู่อย่างมีประสิทธิภาพ คุ้มค่าและเกิดประโยชน์สูงสุด โดยไม่เพิ่มอัตรากําลังตั้งใหม่ในภาพรวม
ส่วนการบริหารกรอบอัตรากําลังพนักงานราชการนั้น ปีงบประมาณ 2566-67 ให้ชะลอการทดแทนอัตราว่างจากผลการเกษียณอายุของข้าราชการด้วยอัตรากําลังพนักงานราชการ รวมถึงปรับปรุงกรอบอัตรากําลังพนักงานราชการที่ทดแทนอัตราจากผลการเกษียณอายุรอบที่6 (พ.ศ.2568-71) ส่วนการกําหนดตําแหน่งและระยะเวลาการจ้างยังคงเดิมคือ 4 ปี
นอกจากนี้ ตามมาตรการฯ ยังได้ปรับปรุงแนวทางการจัดสรรอัตราข้าราชการตั้งใหม่ ด้วยการเพิ่มกลไกการพิจารณาจัดสรรอัตราข้าราชการใหม่ โดยให้มีคณะอนุกรรมการกลั่นกรองประกอบด้วย สํานักงาน ก.พ. สํานักงาน ก.พ.ร. สํานักงบประมาณ สภาพัฒน์ กรมบัญชีกลางและผู้ทรงคุณวุฒิ ผู้เชี่ยวชาญที่เกี่ยวข้อง เพื่อให้ความเห็นต่อข้อเสนอขอจัดสรรกําลังตั้งใหม่ เพื่อให้สามารถควบคุมการเพิ่มอัตรากําลังข้าราชการและงบประมาณด้านบุคลากรของประเทศได้ในระยะยาว